Mannarættandarúmið varð fullsett til tiltakið hjá Amnesty International Føroya deild hóskvøldið 2. mai, har flóttafólkaøkið var á skránni. Á fundinum varð staðfest ein ábyrgd, men eisini týdningurin av, at vit mugu átaka okkum hesa ábyrgd við virðing fyri, at talan er um eitt umfatandi mál, ið krevur bæði neyva fyrireiking og fíggjarorku Tiltakið byrjaði við, at Halgir Winther Poulsen, løgfrøðingur, staðfesti, at ST sáttmálin um flóttafólk frá 1951 eisini er galdandi fyri Føroyar. Orsakað av ríkisrættarligu støðu Føroya er tað Danmark, sum umsitur hetta økið fyri Føroyar–bæði tá tað snýr seg um umsóknir viðvíkjandi friðskjól frá flóttafólki, sum koma higar, og umsitingina av kvotaflóttafólki. Næst á skránni var Bergur Berg, sum hevur arbeitt við økinum umsitingarliga. Hann vísti á, at støðan í Føroyum í dag tíverri ikki er nøktandi, tá tað snýr seg um at integrera útlendingar í Føroyum. Tað eru einamest ítróttarfeløg, nøkur arbeiðspláss og samkomur, sum taka tøk á hesum øki. Vit hava heldur onga servitan um økið og serstakliga lítla vitan, tá tað kemur til flóttafólkaøkið. Tað eru fleiri orsøkir til, at fólk velja at flýggja til Evropa. Summi flýggja frá kríggi og hóttanum og søkja um friðskjól í Evropa og hava rætt til altjóða verju. Onnur eru tilflytarar ella sonevndir fíggjarligir fløttar, sum flýggja vegna fátækadømi í vónini at finna eina bjartari framtíð. Seinni árini hava evropeisku londini hert eftirlitið við mørkini til Evropa í eini roynd at forða fólki at vinna vegin fram til Evropa. Og nakrar av hesum forðingunum, sum londini hava sett upp, hava ógvuslig mannarættindibrot við sær og stórar menniskjasligar avleiðindar. Næstu mánaðirnar fer Føroya deild saman við restini av felagsskapinum at rópa S. O. S. á evropeisku londini.